[{"text_idx": "#000000", "text": "Kalitatezko osasun zerbitzu unibertsala \"beharrezkoa\" dela aldarrikatu dute"}, {"text_idx": "#000002", "text": "Osasun langileek bizi duten egoera salatzeko eta \u201ckonponbide errealak\u201d eskatzeko, SATSE, ELA, LAB, CCOO eta UGT sindikatuek elkarretaratzeak deitu dituzte gaurko. Osakidetzako Lehen Mailako Arretako osasun zentroetan batu dira 13:00etan, eta herritarrek zein zenbait eragilek bat egin dute deialdiagaz."}, {"text_idx": "#000003", "text": "Busturialdean, Gernika-Lumoko eta Bermeoko osasun zentroen aurrean egin dituzte protestak, eta herritarren babesa jaso dute osasun langileek. 70 herritar inguru batu dira Gernika-Lumon, horietako 20 inguru osasun langileak izan dira, eta lehen arretako langileek bizi duten egoera 100 pertsonek salatu dute Bermeon."}, {"text_idx": "#000004", "text": "Osakidetzako lehen mailako arretaren egoera \u201cdramatikoa\u201d salatu dute osasun langileek, asistentzia kalitatea \u201cgutxieneko historikoetara\u201d murriztu dela adieraziz. \u201cOsasun arretaren kalitateak behera egin du azken 10 urteetan, Osakidetzaren borondate faltaren eta utzikeriaren ondorioz eta pandemian salatu izan dugun horrek eztanda egin du: ospitaleak eta osasun zentroak beteta daude eta Osakidetzako arduradunek ezartzen dituzten zentzugabeko protokoloek ezin dute egoera gordina izkutatu. Herritarrak osasun arretarik barik daude\u201c."}, {"text_idx": "#000005", "text": "Egoeraren erantzule zuzenak direla agindariak adierazi dute, \u201cbenetako pandemia\u201d egoera honetan \u201cmantendutako politikarena\u201d dela esanez. Pandemia hasi zenetik bi urte pasa direla, eta agindariak oinarrizko zerbitzuak ganoraz indartzeko \u201cgai izan ez direla\u201d adierazi dute."}, {"text_idx": "#000006", "text": "Hori dela eta, kalitatezko osasun zerbitzu unibertsala \u201cbenetan ezinbestekoa\u201d duten zerbitzua dela aldarrikatu eta eskatu dute. \u201cBehar bezalako osasungintza publikoa posiblea zen, da, eta izango da. Arduradun politikoek kudeatzen duzuen dirua denona da: jarri behingoz denon zerbitzura. Utzi inork eskatu ez dituen obra erraldoiak alde batera, utzi osasun enpresa pribatuen aldeko apustu garbiak, eta hasi denon osasuna eta bizitzak bermatzeko benetako inbertsioa egiten\u201d, esan dute."}, {"text_idx": "#000007", "text": "Osasun politiken kontra. Konponbide \u201cerrealak\u201d eskatu eta gaur egungo politika \u201cpribatizatzaileak\u201d salatu dituzte: \u201cAgerian geratu dira osasungintza publikoa kudeatzeko erabiltzen ari diren politika pribatizatzaileak: inbertsio eza, osasun zerbitzuak gainezka, prekarietatea, zerbitzuak bertan behera..\u201d."}, {"text_idx": "#000008", "text": "Urteak daramatzatela ratioen lege bat eskatzen gogoratu dute, paziente bakoitzari bere gaitzaren araberako arreta bermatzeko. Halaber, langile kopurua handitzeko eskaerak pandemia aurrekoak zirela adierazi dute, \u201cpandemia hasi aurretik ere gehiegizko lan kargak zituztelako\u201d."}, {"text_idx": "#000009", "text": "Hori horrela, osasungintza publikoaren alde batzea eta denona dena defendatzea \u201cezinbestekoa\u201d dela adieraziz, urtarrilaren 23an hiriburuetan egingo diren manifestazioetara joateko deia egin dute sindikatuek: \u201cEzinbestekoa da denon osasun sistema gure indar guztiekin babestea. Guk ez badugu egiten, inork egingo ez duelako. Batu ditzagun indarrak lanean, kalean, eskolan, familian edota lagun artean\u201d."}, {"text_idx": "#000015", "text": "Arazo bat gertatu da eta ezin izan da izena eman. Jarri gurekin harremanetan mesedez eta barkatu eragozpenak (Akatsaren kodea:)."}, {"text_idx": "#000016", "text": "Elbira Iturri kalea, z/g. 48300, Gernika-Lumo"}]